雲際贈施子
作者：劉子翬
朝代：宋

paragraphs: 驚沙慘淡連雲起，曳杖悲歌行復止。
春城是處聞鼓鼙，好風依舊開桃李。
對花惆悵忽逢君，把酒無懽如啜水。
六年喪亂兩相見，世路艱難嗟若此。
江邊盜賊真遊魂，挾虜聲援圖并吞。
金陵失守數騎入，會稽移蹕千官奔。
只今州縣多阻絕，消息時聽行路說。
百川背海欲西流，八柱搘天愁更折。
苻堅陳亂丘山摧，夜聞鶴唳猶驚猜。
莫輕赤壁一炬火，曹瞞氣焰隨飛灰。
功名邂逅有快意，豈在今日無人哉。
天方稔禍祕豪傑，故遣君輩多沈埋。
亦知興衰運有極，天時一半因人力。
男兒遇事不作難，看君赤手排荆棘。